Document ID: /fineweb-2-swissfilter-quality_10-filterrobots/filtered/00075.jsonl.gz/5

"Το αγόρι με τη Βαλίτσα" του Μάικ Κένι
Διαδικτυακό θεατρικό αναλόγιο
Η υπόθεση του θεατρικού έργου Το Αγόρι με τη Βαλίτσα
Τα βασικά θέματα που θίγει το έργο είναι η ανάγκη της φυγής από έναν τόπο προς αναζήτηση μιας καλύτερης κατάστασης, που οδηγεί στη μετανάστευση, αλλά και το βίωμα του ταξιδιού με τους μικρούς και μεγάλους σταθμούς μέχρι τον προορισμό. Καθοριστικής σημασίας είναι οι συναντήσεις του μετανάστη με ανθρώπους που κάποιες φορές τον βοηθούν κι άλλες στέκονται εμπόδιο στο να ολοκληρώσει το ταξίδι με επιτυχία. Στο έργο, η οικογένεια του μικρού Ναζ, αναγκάζεται να εγκαταλείψει το σπίτι τους για να γλιτώσει από τον πόλεμο. Οι γονείς του πουλούν όλα τους τα υπάρχοντα για να δώσουν τη δυνατότητα στον γιο τους να ταξιδέψει στο Λονδίνο, όπου βρίσκεται ο μεγάλος γιος. Εκεί πιστεύουν ότι τα πράγματα είναι πολύ καλύτερα με άφθονες ευκαιρίες για δουλειά. Κι έτσι μόνος του ο Ναζ ξεκινάει ένα ταξίδι με παρέα τις ιστορίες που του έλεγε ο πατέρας του κι ένα κορίτσι, την Κρίσια, που συναντάει στην διαδρομή.
Σύντομο Βιογραφικό του Μάικ Κένι
Ο Μάικ Κένι είναι ένας από τους κορυφαίους συγγραφείς της Αγγλίας που ειδικεύεται στο Νεανικό Θέατρο. Έχει κερδίσει πολλά βραβεία κι έχει συμπεριληφθεί στη λίστα των δέκα καλύτερων ζώντων συγγραφέων της Αγγλίας από την Κυριακάτικη εφημερίδα Independent. Τα έργα του παίζονται συχνά στην Αγγλία και σε όλο τον κόσμο.
Το 2011, το έργο – Τα παιδιά του Σιδηροδρόμου (The Railway Children) κέρδισε το βραβείο Ολιβιέ στην κατηγορία για Καλύτερη Διασκέδαση και παίζεται μέχρι σήμερα. Η δική του εκδοχή της Ραπουνζέλ, εκπροσώπησε την Αγγλία το 2014, στο Παγκόσμιο Συνέδριο Παιδικού Θεάτρου στην Πολωνία. Άλλα έργα του είναι: Bin Men, The Ice Child, Wild Dreams, Twin Stars. Έχει επίσης διασκευάσει γνωστά παραμύθια όπως τον Αλαντίν και τον Τζακ με τη Φασολιά.
Σκεπτικό του Συγγραφέα για Το Αγόρι με τη Βαλίτσα
Όταν έγραφα το έργο το 2004, πολλά γίνονταν στο Λονδίνο. Τα σύνορα της Ευρώπης μόλις είχαν ανοίξει και πολλοί μετανάστες κατέφθαναν από την Ανατολική Ευρώπη αλλά και από εμπόλεμες ζώνες. Τα έργα που παρουσιάζονταν με το θέμα αυτό φαινόντουσαν πάντα να αναφέρονται σε εκείνους κι εμάς. Δυο ξεχωριστές ομάδες. Και το τέλος ήταν πάντοτε πολύ προβλέψιμο, πολύ μελό. Και για αυτό ούτε μπορούσαν να έχουν ένα πραγματικό αντίκτυπο στην κοινωνία. Κι έτσι αποφάσισα να πάρω τη δική τους θέση – του πρόσφυγα Ναζ - να διηγείται αυτός σε εμάς. Κι έτσι οι θεατές αναγκάζονται να ακούσουν την ιστορία κάποιου που πιθανότερα δεν είναι, αλλά σίγουρα έχουν συναντήσει στην καθημερινότητά τους. Παρόλο που οι ιστορίες ανήκουν στον Ισλαμικό κυρίως χώρο, ο Σεβάχ ο Θαλασσινός ανήκει σε όλο τον κόσμο. Κι έτσι αφαίρεσα οποιαδήποτε γεωγραφική ονομασία. Κι ενώ αναγνωρίζουμε ένα περίπου το ταξίδι στον χάρτη, αναφέρομαι μόνο σε ερήμους, βουνά, λιμάνια, πόλεις! Ο Ναζ τελικά μπορεί να είναι ο καθένας από μας.
Κι όταν καταφθάνει στο Λονδίνο, είναι αναπόφευκτο να μην αναγνωρίσεις τον Ναζ, στους δρόμους του Λονδίνου και στα πλυντήρια αυτοκινήτων. Αλλά μέσα από το μακρύ του ταξίδι, ο Ναζ έπαψε να νοιάζεται για μας...
Υπάρχει η αντίληψη στη Δύση, ότι οι πρόσφυγες έρχονται δίχως τίποτα, και ότι βρίσκονται εδώ μόνο για να πάρουν, κι εδώ ήταν η ανάγκη να εντάξω την βαλίτσα. Παρόλο που ο Ναζ δεν έχει απτά περιουσιακά στοιχεία, έχει μια ολόκληρη κουλτούρα και σοφία να μας προσφέρει. Τις ιστορίες του.
Μάικ Κένι
Διαβάζουν οι ηθοποιοί: Βασιλική Βασιλοπούλου, Γιούλη Βλάσση, Ειρήνη Κασιούμη, Ελένη Παπαδάκη, Ζωή Σεγκάι, Δημήτρης Τόμπρος, Αποστόλης Τσίκας
Συντονισμός/σκηνοθετική επιμέλεια: Άννα Τσίχλη Boissonnas
Το διαδικτυακό θεατρικό αναλόγιο παρουσιάζεται μέσω της πλατφόρμας Zoom
Πληροφορίες για σχολεία και για το κοινό <email-pii>